Nos Alaydis, mater Hugonis ducis Burgundie, universis tam presentibus quam futuris notum facimus quod dominus Aymo de Maigne miles, et domina Adelina, uxor ejusdem militis, vendiderunt et concesserunt abbatisse et conventui de Loco Dei, cisterciensis ordinis, propre Virgeium, unam petiam vinee sitam in finagio de Maigne inter vineam dictarum monialium ex una parte, et vineam domine Mahot de Cussigne ex altera, sicut predicti miles et uxor ejusdem in nostra presentia constituti in bona memoria recognoverunt dictam vineam predictis monialibus vendidisse pro XXV libris divionensium, de quibus tenuerunt se pro pagatis in numerata pecunia, nichil in ea vinea deinceps reclamantes. Et hanc venditionem laudaverunt, et gratam et firmam habuerunt filii eorum, videlicet Guido, Renaudus, Liesbaudus et Petrus. Et tam pater et mater predicti quam filii supradicti predictam venditionem contra omnes bona fide et pacifice garantire promiserunt, et super omnia que possident tam mobilibus quam immobilibus omnia dampna dicte venditionis dictis monialibus omnino tenentur in perpetuum rexarcire. In cujus rei testimonium, nos A[laydis], mater Hugonis ducis Burgundie, ad preces et ad requisitionem predictorum Aymonis militis et Adeline uxoris ejusdem, presentem cartam sigilli nostri munimine predictis abbatisse et conventui Loci Dei tradidimus roboratam. Actum anno Domini Mo CCo XLo sexto, mense aprilis.